Ponta: Dragnea iar a facut cateva milioane de “ziare otravite”/ Doar ca au scris “EUROPARLAMENTRI”

Liderul Pro România, Victor Ponta, scrie într-o postare pe Instagram, că PSD a tipărit din nou ziare de campanie electorală pe care le va trimite prin Poșta Română, numai că ar fi comis o greșeală chiar în titlul de prima pagină care anunță ”Singurii europarlamentri care au votat împotriva propriei țări”.

”Dragnea iar a facut cateva milioane de “ziare otravite” ( din banii de la Buget) pe care le va trimite prin Posta Romana! Doar ca au scris “EUROPARLAMENTRI” !!! Pe langa minciuni si laude pentru Guvernele 2012-2015 si 2017 ( oare Ponta, Grindeanu si Tudose unde erau atunci)!”, scrie Victor Ponta.

Poșta Română a distribuit la începutul lunii aprilie pliante cu realizările PSD, la pachet cu pensiile românilor.

Reprezentanții Poștei Române au confirmat pentru G4Media.ro că există un contract de promovare cu PSD pentru alegerile europarlamentare din acest an, în valoare de 925.000 de lei, încheiat prin serviciul Postmesager Plus, disponibil oricărei entități, pe siteul Poștei.

Banii au fost deja virați de către PSD, iar poșta a început livrarea pliantelor, cu precizarea că nu își asumă răspunderea pentru conținutul lor.

Alianța 2020 USR PLUS a anunțat pe 11 aprilie că va da în judecată două filiale ale Poștei Române, din Giurgiu și Tulcea, care au refuzat să distribuie pliantele electorale ale USR PLUS, în condițiile în care instituția a distribuit ziarele de campanie ale PSD, se arată într-un comunicat al alianței.

Potrivit sursei citate, reprezentanții Poștei Române au refuzat distribuirea pliantelor Alianței 2020, care conțin un îndemn la vot pe 26 mai, pe motiv că acestea reprezintă “propagandă electorală”.